# יחידת בחירה- קום והתהלך - בדרכי אבותינו

הציווי "לך לך" מלווה את ספר בראשית ואנו ננסה ביחידה הזו להתחקות אחר הדרכים בהן הלכו אבותינו ולראות מה ניתן ללמוד מהן? ואיך הידיעות הללו מעשירות את הבנת סיפורי בראשית?

ללימוד היחידה יוקדשו שני שיעורים.

**שאלות מכוונות למידה**

באילו דרכים הלכו אבותינו בחומש בראשית?

מדוע הם בחרו בדרכים אילו ולא באחרות?

מהן המשמעויות העולות מכך?

[**אברהם אבינו בדרכו לארץ כנען 2**](#_Toc73049358)

[**מסעות אברהם אבינו פרקים יב-יד 5**](#_Toc73049359)

[**המעבר לגרר ולבאר שבע 8**](#_Toc73049360)

[**בדרכי יצחק אבינו 11**](#_Toc73049361)

## אברהם אבינו בדרכו לארץ כנען

**למורה**: ביחידה זו יש להשתמש במפה. אנו ממליצים להשתמש גם באינטרנט ולהראות לתלמידים את מסע אברהם בעזרת תכנת החיפוש google earth, ולהמחיש בעזרתה את מסע אברהם מאור כשדים לחרן, ומחרן לארץ ישראל.

מאור כשדים לארץ כנען

נפתח את חומש בראשית ונחזה באילו דרכים הלך אברהם אבינו. נפתח במשפחתו של אברהם, בבראשית פרק יא:

(כו) וַיְחִי תֶרַח שִׁבְעִים שָׁנָה וַיּוֹלֶד אֶת אַבְרָם אֶת נָחוֹר וְאֶת הָרָן: (כז) וְאֵלֶּה תּוֹלְדֹת תֶּרַח תֶּרַח הוֹלִיד אֶת אַבְרָם אֶת נָחוֹר וְאֶת הָרָן וְהָרָן הוֹלִיד אֶת לוֹט: (כח) וַיָּמָת הָרָן עַל פְּנֵי תֶּרַח אָבִיו בְּאֶרֶץ מוֹלַדְתּוֹ בְּאוּר כַּשְׂדִּים:

(כט) וַיִּקַּח אַבְרָם וְנָחוֹר לָהֶם נָשִׁים שֵׁם אֵשֶׁת אַבְרָם שָׂרָי וְשֵׁם אֵשֶׁת נָחוֹר מִלְכָּה בַּת הָרָן אֲבִי מִלְכָּה וַאֲבִי יִסְכָּה: (ל) וַתְּהִי שָׂרַי עֲקָרָה אֵין לָהּ וָלָד:

(לא) וַיִּקַּח תֶּרַח אֶת אַבְרָם בְּנוֹ וְאֶת לוֹט בֶּן הָרָן בֶּן בְּנוֹ וְאֵת שָׂרַי כַּלָּתוֹ אֵשֶׁת אַבְרָם בְּנוֹ וַיֵּצְאוּ אִתָּם מֵאוּר כַּשְׂדִּים לָלֶכֶת אַרְצָה כְּנַעַן וַיָּבֹאוּ עַד חָרָן וַיֵּשְׁבוּ שָׁם: (לב) וַיִּהְיוּ יְמֵי תֶרַח חָמֵשׁ שָׁנִים וּמָאתַיִם שָׁנָה וַיָּמָת תֶּרַח בְּחָרָן:

משפחת אברהם, יוצאת מאור כשדים לכיוון ארץ כנען ונעצרת בחרן. איפה נמצאים אור כשדים? חרן? (ראו במפה)

[[מומלץ למורה לקרוא את מאמרו של זאב ארליך]](https://drive.google.com/file/d/1VgIkGrBh29uxv3WN-7uqBXimY9MMxAcJ/view?usp=sharing)

* **מדוע הם עוזבים את אור כשדים?**
* **מדוע פניהם לכנען, והלא עדיין לא ציווה ה' ללכת לארץ ישראל?**

נעיין בהסברו של ר"ע ספורנו (לא):

ללכת ארצה כנען. שהיתה מוכנת אל גרם המעלות במושכלות, ורצויה מכל הארצות, כאמרו "ארץ אשר ה' אלהיך דורש אותה" (דברים יא, יב). ולא הוזק אוירה בגשם המבול כאויר כל שאר הארצות, כאמרו "לא גשמה ביום זעם" (יחזקאל כב, כד), וכבר אמרו חז"ל "אוירה של ארץ ישראל מחכים" (בבא בתרא קנח ע"ב):

* מה משך את משפחת אברהם לארץ כנען?

לדעת הספורנו משפחתו של אברהם יודעת שארץ ישראל "רצויה מכל הארצות" והם נמשכים אליה מעצמם.

**להעמקה – סדר האירועים**

לדעת ראב"ע יש להבין את סדר האירועים באופן שונה. ציווי ה' לאברהם, הכתוב בבראשית יב ("וַיֹּאמֶר ה' אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ"), היה כבר באור כשדים:

ראב"ע (יב, א):

לך לך. השם צוה לאברהם ועודנו באור כשדים, שיעזוב ארצו ומקום מולדתו גם בית אביו. והטעם שידע השם, שתרח אחר שיצא ללכת אל ארץ כנען ישב בחרן.

מדוע לדעת ראב"ע היה חשוב לצוות את אברהם כבר באור כשדים?

רמב"ן מקשה על ראב"ע ומציג שיטה אחרת בנוגע לסדר האירועים, ומומלץ [לעיין בפירושו](http://www.daat.ac.il/daat/olam_hatanah/mefaresh.asp?book=1&perek=11&mefaresh=ramban) (בפרק יא, כח).

להבנת השיטות הפרשניות מומלץ לעיין [במאמרו של פרופ' אלעזר טויטו: "ארץ מוצאו של אברהם אבינו ע"ה: פניה השונות של מחלוקת פרשנית"](https://drive.google.com/file/d/1lno2YwkZt-kpe-Yv-0JY_u8Zru-8jll_/view?usp=sharing)

מחרן לארץ ישראל

משפחתו של תרח נשארת בחרן, ואברהם ושרה ולוט בן אחיו הולכים מחרן לארץ ישראל. באיזו דרך הם בוחרים ללכת?

פרק יב: (ו) וַיַּעֲבֹר אַבְרָם בָּאָרֶץ עַד מְקוֹם שְׁכֶם עַד אֵלוֹן מוֹרֶה וְהַכְּנַעֲנִי אָז בָּאָרֶץ:

על ייחודו של הכתוב נלמד ביחידה העוסקת בשכם.

אין לנו נקודות ציון בדרך למעט: חרן ושכם. באיזו דרך הלך אברהם ומדוע המקום הראשון אליו הגיע היה שכם?

מחרן השוכנת ליד נהר פרת היו לאברהם שתי דרכים בינלאומיות ללכת בהן: בדרך המלך, העוברת ממזרח לארץ כנען, בעבר הירדן המזרחי, וממשיכה מדרום ים המלח לכיוון מצרים, או בדרך הים (המכונה בתנ"ך "דרך ארץ פלשתים"), החוצה את הארץ בעמק יזרעאל, וממשיכה לכיוון מצרים לאורך מישור החוף:

לפי הכתובים, אברהם בחר בדרך המלך וסטה ממנה לתוך ארץ כנען לכיוון שכם.

**להעמקה: כניסתו של אברהם אבינו לארץ בספרות חז"ל**

יש מסורת בבראשית רבה (תיאודור-אלבק) פרשת לט, ולפיה הגיע אברהם אבינו מצפון מישור החוף, מ"סולמה של צור" (אזור ראש הנקרה של ימינו):

אמר ר' לוי בשעה שהיה אברהם מהלך בארם נהרים ובארם נחור ראה אותם אוכלים ושותים ופוחזים, אמר הלווי לא יהא חלקי בארץ הזאת, כיון שהגיע לסולמה דצור ראה אותם עסוקים בנכוש בשעת הנכוש, בעידור בשעת העידור, אמר הלווי יהיה חלקי בארץ הזו. אמר לו הקדוש ברוך הוא 'לזרעך נתתי את הארץ הזאת' (בראשית טו, יח).

הדרך שבה בחר אברהם לעבור מכונה יותר מאוחר בתורה "דרך מבוא השמש" (דברים יא, ל), העוברת מן הירדן מערבה בנחל תרצה (ואדי פרעה), והיא תהיה משמעותית גם בימי יעקב וגם בימי יהושע, עם כניסת ישראל לארצם.

(להרחבה על "דרך מבוא השמש" מומלץ להיכנס [לקישור הבא](https://drive.google.com/file/d/1r4Hi-t4dm6-u54PzxSKl1U6jOSRPT2hY/view?usp=sharing)

**מדוע נעצר אברהם בשכם?** נעיין שוב בכתובים:

יב: (ז) וַיֵּרָא ה' אֶל אַבְרָם וַיֹּאמֶר לְזַרְעֲךָ אֶתֵּן אֶת הָאָרֶץ הַזֹּאת וַיִּבֶן שָׁם מִזְבֵּחַ לַה' הַנִּרְאֶה אֵלָיו:

**מדוע לא התיישב אברהם בתוך העיר שכם?**

(ו) וַיַּעֲבֹר אַבְרָם בָּאָרֶץ עַד מְקוֹם שְׁכֶם עַד אֵלוֹן מוֹרֶה וְהַכְּנַעֲנִי אָז בָּאָרֶץ:

אברהם הוא כרגע במעמד של נוכרי בארץ המיושבת בידי הכנענים, ולכן הוא לא חונה בתוך העיר עצמה.

**מושגים**: דרך הים ("דרך ארץ פלשתים") ודרך המלך, דרך מבוא השמש

## מסעות אברהם אבינו פרקים יב-יד

אברהם אבינו בדרך גב ההר

אברהם ממשיך במסעותיו – לאיזה כיוון הוא הולך?

(ח) וַיַּעְתֵּק מִשָּׁם הָהָרָה מִקֶּדֶם לְבֵית אֵל וַיֵּט אָהֳלֹה בֵּית אֵל מִיָּם וְהָעַי מִקֶּדֶם וַיִּבֶן שָׁם מִזְבֵּחַ לַה' וַיִּקְרָא בְּשֵׁם ה': (ט) וַיִּסַּע אַבְרָם הָלוֹךְ וְנָסוֹעַ הַנֶּגְבָּה:

* **אילו מקומות נזכרים בכתוב?**
* **על מה מעיד הכתוב "וַיֵּט אָהֳלֹה"?**

הכתוב בתנ"ך משתמש במונחים השונים מלשוננו לציון ארבע רוחות השמים. הביטוי "מִקֶּדֶם" ("קדמה", "פני") – משמעו ממזרח, "מִיָּם" – משמעו ממערב, "הַנֶּגְבָּה" – משמעו דרומה.

אברהם נוסע משכם לכיוון דרום, בדרך המכונה בתנ"ך "המסלה", או "[דרך אפרתה](http://www.nofim-il.co.il/site/?p=1780)" (היא דרך גב ההר, כביש 60, בימינו), וחונה ממזרח לה, **בין בית אל לעי** (ראו במפה), ומשם הוא ממשיך לכיוון דרום.

נשים לב, אברהם חונה **לצד היישובים** אליהם הוא מגיע ולא מתיישב בתוכם. נזכור שהוא זר באזור שאוכלוסייתו כנענית, והוא גם בעל מקנה, וכפי שנראה בהמשך, אבותינו ז"ל היו זהירים מאד בנושא הגזל והתרחקו משטחים חקלאיים שהיו מעובדים בידי הכנענים.

**מושגים**: המסלה (דרך אפרתה), ארבע רוחות השמים בתנ"ך

הירידה מצרימה והשיבה ממנה

הניסיון הראשון של אברהם בארץ הוא רעב כבד, שבעקבותיו הוא יורד מצרימה:

יב: (י) וַיְהִי רָעָב בָּאָרֶץ וַיֵּרֶד אַבְרָם מִצְרַיְמָה לָגוּר שָׁם כִּי כָבֵד הָרָעָב בָּאָרֶץ:

ירידת אברהם מצרימה היא מעשה שישפיע בעתיד על ההיסטוריה של עם ישראל, כפי שלמדנו:

רמב"ן – מעשי אבות סימן לבנים:

(י) ויהי רעב בארץ - הנה אברהם ירד למצרים מפני הרעב לגור שם להחיות נפשו בימי הבצורת, והמצרים עשקו אותו חנם לקחת את אשתו, והקב"ה נקם נקמתם בנגעים גדולים, והוציאו משם במקנה בכסף ובזהב, וגם צוה עליו פרעה אנשים לשלחם:

ורמז אליו כי בניו ירדו מצרים מפני הרעב לגור שם בארץ, והמצרים ירעו להם ויקחו מהם הנשים כאשר אמר (שמות א כב) וכל הבת תחיון, והקב"ה ינקום נקמתם בנגעים גדולים עד שיוציאם בכסף וזהב וצאן ובקר מקנה כבד מאד, והחזיקו בהם לשלחם מן הארץ. לא נפל דבר מכל מאורע האב שלא יהיה בבנים.

**למורה**: מומלץ לעיין ביחידת הפרשנות ברש"י ורמב"ן בנוגע לתפיסת רמב"ן

לאחר האירועים המתחוללים בין אברהם לפרעה מלך מצרים, אברהם חוזר ארצה.

מה מצבו הכלכלי?

**באיזה מסלול הוא חוזר?**

בראשית פרק יג

(א) וַיַּעַל אַבְרָם מִמִּצְרַיִם הוּא וְאִשְׁתּוֹ וְכָל אֲשֶׁר לוֹ וְלוֹט עִמּוֹ הַנֶּגְבָּה:

(ב) וְאַבְרָם כָּבֵד מְאֹד בַּמִּקְנֶה בַּכֶּסֶף וּבַזָּהָב:

(ג) וַיֵּלֶךְ לְמַסָּעָיו מִנֶּגֶב וְעַד בֵּית אֵל עַד הַמָּקוֹם אֲשֶׁר הָיָה שָׁם אָהֳלֹה בַּתְּחִלָּה בֵּין בֵּית אֵל וּבֵין הָעָי:

(ד) אֶל מְקוֹם הַמִּזְבֵּחַ אֲשֶׁר עָשָׂה שָׁם בָּרִאשֹׁנָה וַיִּקְרָא שָׁם אַבְרָם בְּשֵׁם ה':

אברהם שב בחזרה לדרך גב ההר, אל מקום המזבח בבית אל, שבנה בבואו ארצה.

הפרידה מלוט והישיבה בחברון

המריבה בינו לבין רועי לוט גורמת למפנה במקום יישובו.

איך הסיפור הזה קשור לחזרתו ממצרים ברכוש רב?

**נעיין בכתוב בבראשית פרק יג:**

(ה) וְגַם לְלוֹט הַהֹלֵךְ אֶת אַבְרָם הָיָה צֹאן וּבָקָר וְאֹהָלִים: (ו) וְלֹא נָשָׂא אֹתָם הָאָרֶץ לָשֶׁבֶת יַחְדָּו כִּי הָיָה רְכוּשָׁם רָב וְלֹא יָכְלוּ לָשֶׁבֶת יַחְדָּו: (ז) וַיְהִי רִיב בֵּין רֹעֵי מִקְנֵה אַבְרָם וּבֵין רֹעֵי מִקְנֵה לוֹט וְהַכְּנַעֲנִי וְהַפְּרִזִּי אָז יֹשֵׁב בָּאָרֶץ: (ח) וַיֹּאמֶר אַבְרָם אֶל לוֹט אַל נָא תְהִי מְרִיבָה בֵּינִי וּבֵינֶךָ וּבֵין רֹעַי וּבֵין רֹעֶיךָ כִּי אֲנָשִׁים אַחִים אֲנָחְנוּ: (ט) הֲלֹא כָל הָאָרֶץ לְפָנֶיךָ הִפָּרֶד נָא מֵעָלָי אִם הַשְּׂמֹאל וְאֵימִנָה וְאִם הַיָּמִין וְאַשְׂמְאִילָה: (י) וַיִּשָּׂא לוֹט אֶת עֵינָיו וַיַּרְא אֶת כָּל כִּכַּר הַיַּרְדֵּן כִּי כֻלָּהּ מַשְׁקֶה לִפְנֵי שַׁחֵת ה' אֶת סְדֹם וְאֶת עֲמֹרָה כְּגַן ה' כְּאֶרֶץ מִצְרַיִם בֹּאֲכָה צֹעַר: (יא) וַיִּבְחַר לוֹ לוֹט אֵת כָּל כִּכַּר הַיַּרְדֵּן וַיִּסַּע לוֹט מִקֶּדֶם וַיִּפָּרְדוּ אִישׁ מֵעַל אָחִיו: (יב) אַבְרָם יָשַׁב בְּאֶרֶץ כְּנָעַן וְלוֹט יָשַׁב בְּעָרֵי הַכִּכָּר וַיֶּאֱהַל עַד סְדֹם: (יג) וְאַנְשֵׁי סְדֹם רָעִים וְחַטָּאִים לַה' מְאֹד:

**מדוע רבו רועי לוט עם רועי אברהם?**

רש"י (יג, ז):

ויהי ריב - לפי שהיו רועים של לוט רשעים ומרעים (ורועים) בהמתם בשדות אחרים, ורועי אברם מוכיחים אותם על הגזל. והם (רועי לוט) אומרים: נתנה הארץ לאברם, ולו אין יורש, ולוט יורשו, ואין זה גזל! והכתוב אומר 'והכנעני והפרזי אז' יושב 'בארץ', ולא זכה בה אברם עדיין:

* רש"י מלמדנו על שורשיו המוסריים של הריב – מדוע רועי אברהם כועסים על רועי לוט?
* מהי תשובת הכתוב לטענת רועי לוט?

הסברו של רש"י הוא מפתח להבנת דרכי אבותינו – ההתרחקות מן הגזל הייתה שיקול מרכזי במסעותיהם, ובדרכים בהם הם נעו (מומלץ לעיין ביחידת הפרשנות ברש"י ורמב"ן בנושא הגזל).

**להעמקה**: [סיבת הריב על פי רמב"ן](http://www.daat.ac.il/daat/olam_hatanah/mefaresh.asp?book=1&perek=12&mefaresh=ramban)

לאחר הפרידה בין לוט לאברהם מתגלה ה' לאברהם שוב, וחוזר על הבטחת הארץ,

(יד) וַה' אָמַר אֶל אַבְרָם אַחֲרֵי הִפָּרֶד לוֹט מֵעִמּוֹ ... (טו) כִּי אֶת כָּל הָאָרֶץ אֲשֶׁר אַתָּה רֹאֶה לְךָ אֶתְּנֶנָּה וּלְזַרְעֲךָ עַד עוֹלָם:... (יז) קוּם הִתְהַלֵּךְ בָּאָרֶץ לְאָרְכָּהּ וּלְרָחְבָּהּ כִּי לְךָ אֶתְּנֶנָּה: (יח) וַיֶּאֱהַל אַבְרָם וַיָּבֹא וַיֵּשֶׁב בְּאֵלֹנֵי מַמְרֵא אֲשֶׁר בְּחֶבְרוֹן וַיִּבֶן שָׁם מִזְבֵּחַ לַה':

אברהם נוטה את אוהלו ליד העיר חברון, ומכאן ואילך חברון תהיה מקום יישובו המרכזי:

**כך בפרק יד:**

(יג) וַיָּבֹא הַפָּלִיט וַיַּגֵּד לְאַבְרָם הָעִבְרִי וְהוּא שֹׁכֵן בְּאֵלֹנֵי מַמְרֵא הָאֱמֹרִי אֲחִי אֶשְׁכֹּל וַאֲחִי עָנֵר וְהֵם בַּעֲלֵי בְרִית אַבְרָם:

שימו לב לפעלים: "**וַיֵּשֶׁב** בְּאֵלֹנֵי מַמְרֵא", "וְהוּא **שֹׁכֵן** בְּאֵלֹנֵי מַמְרֵא".

איך זה קשור למערכת היחסים בין אברהם לשכניו בחברון?

בפרק יח אנו לומדים על מעשיו של אברהם אבינו כשישב חברון:

(א) וַיֵּרָא אֵלָיו ה' בְּאֵלֹנֵי מַמְרֵא וְהוּא יֹשֵׁב פֶּתַח הָאֹהֶל כְּחֹם הַיּוֹם: (ב) וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים נִצָּבִים עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה:

* מה מעסיק את אברהם אבינו לפי הכתוב בפסוקים הללו?

**שאלה למחשבה:** אברהם מתגורר באוהל ולא בבית – מה ניתן ללמוד מכך?

**להרחבה**: סיפור הצלת לוט משבי ארבעת המלכים בפרק יד

בסיפור מלחמת ארבעת המלכים את החמשה, ישנה משמעות רבה לדרכים. נציין בקיצור: חמשת המלכים היושבים באזור ים המלח גרו בקרבת דרך המלך, הבינלאומית, ולכן לארבעת המלכים הרחוקים, ששלטו בדרך זו, הפריעה מאד התנהגות המלכים המורדים.

## המעבר לגרר ולבאר שבע

המעבר לגרר ונסיבותיו

רק אחרי הפיכת ה' את סדום ועמורה מעתיק אברהם את מקום מגוריו מחברון:

פרק כ: (א) וַיִּסַּע מִשָּׁם אַבְרָהָם אַרְצָה הַנֶּגֶב וַיֵּשֶׁב בֵּין קָדֵשׁ וּבֵין שׁוּר וַיָּגָר בִּגְרָר:

האם יש קשר בין הפיכת סדום לבין שינוי מקום המגורים?

מדרש שכל טוב (בובר) בראשית פרשת וירא פרק כ:

לפי שחרבה סדום ובנותיה, ופסקו העוברים ושבים, אמר (אברהם): מה אני מפסיק צדקה מביתי, הלך ונטע לו אוהל בגרר כדי **להכניס אורחין.**

אברהם הוא איש של חסד, כפי שעלה מסיפור המלאכים שהגיעו לאהלו בפרק יח, והוא מבקש לממש את רעיון החסד ומעתיק את מקומו "בֵּין קָדֵשׁ וּבֵין שׁוּר וַיָּגָר בִּגְרָר".

**מה יש באזור הזה? מדוע צפויים להיות שם עוברים ושבים?**

אברהם מתיישב לצד "דרך שור", היא דרך חשובה שהובילה מכנען מצרימה, מדרום לדרך הים ("דרך ארץ פלשתים"), ועברה מדרום הר חברון, דרך באר שבע לכיוון קדש, ומשם למצרים.

בדרך זו עברו שיירות רבות, שאברהם אבינו בקש לגמול עמן חסד.

ואמנם בסיפור גירוש ישמעאל מבית אברהם אנו למדים שאברהם חי באזור מדבר באר שבע:

פרק כא:

(יד) וַיַּשְׁכֵּם אַבְרָהָם בַּבֹּקֶר וַיִּקַּח לֶחֶם וְחֵמַת מַיִם וַיִּתֵּן אֶל הָגָר שָׂם עַל שִׁכְמָהּ וְאֶת הַיֶּלֶד וַיְשַׁלְּחֶהָ וַתֵּלֶךְ וַתֵּתַע בְּמִדְבַּר בְּאֵר שָׁבַע:

מכל-מקום, מקום זה הוא בשליטת אבימלך מלך גרר, והוא נחשב בתורה כשייך ל"ארץ פלשתים" בפרק כא:

(לב) וַיִּכְרְתוּ בְרִית בִּבְאֵר שָׁבַע וַיָּקָם אֲבִימֶלֶךְ וּפִיכֹל שַׂר צְבָאוֹ וַיָּשֻׁבוּ אֶל אֶרֶץ פְּלִשְׁתִּים:

(לג) וַיִּטַּע אֶשֶׁל בִּבְאֵר שָׁבַע וַיִּקְרָא שָׁם בְּשֵׁם ה' אֵל עוֹלָם:

(לד) וַיָּגָר אַבְרָהָם בְּאֶרֶץ פְּלִשְׁתִּים יָמִים רַבִּים:

אברהם מתיישב בבאר שבע, שהיא על הגבול המזרחי של "ארץ פלשתים" של ימי האבות, ומתגורר בה גם לאחר שהוא חוזר מניסיון העקדה:

(יט) וַיָּשָׁב אַבְרָהָם אֶל נְעָרָיו וַיָּקֻמוּ וַיֵּלְכוּ יַחְדָּו אֶל בְּאֵר שָׁבַע וַיֵּשֶׁב אַבְרָהָם בִּבְאֵר שָׁבַע:

**מושגים**: דרך שור

באיזו דרך הולך אברהם בסיפור העקדה?

סיפור העקדה מתואר בפרק כב. באיזו דרך הלך אברהם, ולאן הוא חזר?

המסגרת ברורה – אברהם בסוף פרק כא בבאר שבע וכמו שראינו הוא חוזר לבאר שבע בפרק כב, יט.

לאן הוא הולך?

וַיֹּאמֶר קַח נָא אֶת בִּנְךָ אֶת יְחִידְךָ אֲשֶׁר אָהַבְתָּ אֶת יִצְחָק וְלֶךְ לְךָ אֶל אֶרֶץ הַמֹּרִיָּה וְהַעֲלֵהוּ שָׁם לְעֹלָה עַל אַחַד הֶהָרִים אֲשֶׁר אֹמַר אֵלֶיךָ:

איפה "ארץ המוריה"? (ועל איזה הר התרחש הסיפור?)

דברי הימים ב פרק ג

(א) וַיָּחֶל שְׁלֹמֹה לִבְנוֹת אֶת בֵּית ה' בִּירוּשָׁלִַם בְּהַר הַמּוֹרִיָּה אֲשֶׁר נִרְאָה לְדָוִיד אָבִיהוּ אֲשֶׁר הֵכִין בִּמְקוֹם דָּוִיד בְּגֹרֶן אָרְנָן הַיְבוּסִי:

אברהם הלך אם-כך בדרך גב ההר, היא "המסלה", העולה מבאר שבע ועוברת בירושלים, ובאותה דרך שב למקומו בבאר שבע. המרחק בין באר שבע לירושלים דרך גב ההר הוא כ 90 ק"מ.

כמה זמן לוקח ללכת ברגל מבאר שבע לירושלים? נזכור שאברהם מסתייע בחמור, ומרחק הליכה של חמור ליום מוערך ב 40 ק"מ.

* מתי לפי הכתוב ראה אברהם את מקום העקדה?

קניית מערת המכפלה בחברון

דווקא מותה של שרה בחברון, יוצר מפנה בחיי אברהם ולראשונה הוא קונה אחוזת קבר בארץ ומתחיל לממש בפועל את הבטחת הארץ:

פרק כג

(ב) וַתָּמָת שָׂרָה בְּקִרְיַת אַרְבַּע הִוא חֶבְרוֹן בְּאֶרֶץ כְּנָעַן וַיָּבֹא אַבְרָהָם לִסְפֹּד לְשָׂרָה וְלִבְכֹּתָהּ:

**שאלות למחשבה:**

* מה עושה שרה בחברון, כשאברהם חזר מן העקדה לבאר שבע?
* מדוע דווקא בחברון מבקש אברהם לקבור את שרה?

(ג) וַיָּקָם אַבְרָהָם מֵעַל פְּנֵי מֵתוֹ וַיְדַבֵּר אֶל בְּנֵי חֵת לֵאמֹר: (ד) גֵּר וְתוֹשָׁב אָנֹכִי עִמָּכֶם תְּנוּ לִי אֲחֻזַּת קֶבֶר עִמָּכֶם וְאֶקְבְּרָה מֵתִי מִלְּפָנָי: (ה) וַיַּעֲנוּ בְנֵי חֵת אֶת אַבְרָהָם לֵאמֹר לוֹ: (ו) שְׁמָעֵנוּ אֲדֹנִי נְשִׂיא אֱלֹהִים אַתָּה בְּתוֹכֵנוּ בְּמִבְחַר קְבָרֵינוּ קְבֹר אֶת מֵתֶךָ אִישׁ מִמֶּנּוּ אֶת קִבְרוֹ לֹא יִכְלֶה מִמְּךָ מִקְּבֹר מֵתֶךָ:... (טז) וַיִּשְׁמַע אַבְרָהָם אֶל עֶפְרוֹן וַיִּשְׁקֹל אַבְרָהָם לְעֶפְרֹן אֶת הַכֶּסֶף אֲשֶׁר דִּבֶּר בְּאָזְנֵי בְנֵי חֵת אַרְבַּע מֵאוֹת שֶׁקֶל כֶּסֶף עֹבֵר לַסֹּחֵר: (יז) וַיָּקָם שְׂדֵה עֶפְרוֹן אֲשֶׁר בַּמַּכְפֵּלָה אֲשֶׁר לִפְנֵי מַמְרֵא הַשָּׂדֶה וְהַמְּעָרָה אֲשֶׁר בּוֹ וְכָל הָעֵץ אֲשֶׁר בַּשָּׂדֶה אֲשֶׁר בְּכָל גְּבֻלוֹ סָבִיב: (יח) לְאַבְרָהָם לְמִקְנָה לְעֵינֵי בְנֵי חֵת בְּכֹל בָּאֵי שַׁעַר עִירוֹ: (יט) וְאַחֲרֵי כֵן קָבַר אַבְרָהָם אֶת שָׂרָה אִשְׁתּוֹ אֶל מְעָרַת שְׂדֵה הַמַּכְפֵּלָה עַל פְּנֵי מַמְרֵא הִוא חֶבְרוֹן בְּאֶרֶץ כְּנָעַן:

בסוף ימיו זכה אברהם אבינו להיקבר לצד שרה אמנו באחוזת הקבר אשר קנה עבור שרה:

בראשית פרק כה:

(ח) וַיִּגְוַע וַיָּמָת אַבְרָהָם בְּשֵׂיבָה טוֹבָה זָקֵן וְשָׂבֵעַ וַיֵּאָסֶף אֶל עַמָּיו: (ט) וַיִּקְבְּרוּ אֹתוֹ יִצְחָק וְיִשְׁמָעֵאל בָּנָיו אֶל מְעָרַת הַמַּכְפֵּלָה אֶל שְׂדֵה עֶפְרֹן בֶּן צֹחַר הַחִתִּי אֲשֶׁר עַל פְּנֵי מַמְרֵא: (י) הַשָּׂדֶה אֲשֶׁר קָנָה אַבְרָהָם מֵאֵת בְּנֵי חֵת שָׁמָּה קֻבַּר אַבְרָהָם וְשָׂרָה אִשְׁתּוֹ:

**למורה**: מומלץ לתת לתלמידים כמטלת סיכום לשרטט את מפת מסעותיו של אברהם

## בדרכי יצחק אבינו

**האם יצחק הלך בדרכי אברהם והתגורר על הרוב לאורך דרך גב ההר?**

יצחק בבאר לחי רואי

את יצחק אבינו במסעותיו אנו פוגשים לראשונה במפגש הראשון בינו לרבקה, בפרק כד:

**(סב) וְיִצְחָק בָּא מִבּוֹא בְּאֵר לַחַי רֹאִי וְהוּא יוֹשֵׁב בְּאֶרֶץ הַנֶּגֶב: (סג) וַיֵּצֵא יִצְחָק לָשׂוּחַ בַּשָּׂדֶה לִפְנוֹת עָרֶב וַיִּשָּׂא עֵינָיו וַיַּרְא וְהִנֵּה גְמַלִּים בָּאִים: (סד) וַתִּשָּׂא רִבְקָה אֶת עֵינֶיהָ וַתֵּרֶא אֶת יִצְחָק וַתִּפֹּל מֵעַל הַגָּמָל: (סה) וַתֹּאמֶר אֶל הָעֶבֶד מִי הָאִישׁ הַלָּזֶה הַהֹלֵךְ בַּשָּׂדֶה לִקְרָאתֵנוּ וַיֹּאמֶר הָעֶבֶד הוּא אֲדֹנִי וַתִּקַּח הַצָּעִיף וַתִּתְכָּס: (סו) וַיְסַפֵּר הָעֶבֶד לְיִצְחָק אֵת כָּל הַדְּבָרִים אֲשֶׁר עָשָׂה: (סז) וַיְבִאֶהָ יִצְחָק הָאֹהֱלָה שָׂרָה אִמּוֹ וַיִּקַּח אֶת רִבְקָה וַתְּהִי לוֹ לְאִשָּׁה וַיֶּאֱהָבֶהָ וַיִּנָּחֵם יִצְחָק אַחֲרֵי אִמּוֹ:**

* איפה נמצאת באר לחי רואי?
* האם זה מקום מבודד או מקום שעוברות בו שיירות?

מדובר בבאר גדולה שנמצאת על דרך שור מבאר שבע בואכה מצרימה.

**להעמקה:**

יש המזהים אותה ליד היישוב רביבים – בפארק גולדה (ביר עסלוג'), יש המזהים אותה עם באר ליד ניצנה, ויש המרחיקים לכת ומזהים אותה במרכז מדבר סיני (אטלס דעת מקרא).

* מה ניתן ללמוד מפסוקים אלו אודות יצחק -
* מה יצחק עושה בבאר לחי רואי, הא זה היה מקום מגוריו?
* איפה מתגורר אברהם באותו הזמן?

המדרש עונה שתי תשובות מאלפות, נעיין בבראשית רבה (וילנא) פרשת חיי שרה פרשה ס:

ולהיכן הלך? באר לחי רואי, הלך להביא את הגר, אותה שישבה על הבאר, ואמרה לחי העולמים ראה בעלבוני.

כשם שאברהם דאג לזיווגו של יצחק ושלח את עבד אברהם להביא אשה ליצחק, כך יצחק דאג לזיווגו של אביו, שהתאלמן משרה, והביא לו את הגר (היא קטורה).

**ומה יצחק עשה באותו מקום?**

בראשית רבה (המשך):

ויצא יצחק לשוח בשדה לפנות ערב. אין שיחה אלא תפלה שנאמר 'תפלה לעני כי יעטוף ולפני ה' ישפוך שיחו' (תהילים קב, א) וכן הוא אומר 'ערב ובוקר וצהרים אשיחה' וגו' (שם נה, יח).

נעיין בפירוש רמב"ן לפסוק סב – מדוע באר לחי רואי הייתה מקום תפילה משובח?

ויתכן, בעבור היות "מבוא" מקור, שהיה יצחק הולך תמיד אל המקום ההוא, כי הוא לו מקום תפלה בעבור הראות שם המלאך, והוא יושב בארץ הנגב קרוב משם...

לפי רמב"ן יצחק הגיע לבאר לחי רואי בכדי להתפלל (וכך פירש גם הנצי"ב), ומקום מגוריו היה קרוב לבאר. אברהם באותה שעה ישב בחברון.

גם לאחר מותו של אברהם נשאר יצחק להתגורר ליד באר לחי רואי:

פרק כה: (יא) וַיְהִי אַחֲרֵי מוֹת אַבְרָהָם וַיְבָרֶךְ אֱלֹהִים אֶת יִצְחָק בְּנוֹ וַיֵּשֶׁב יִצְחָק עִם בְּאֵר לַחַי רֹאִי:

אנו רואים אם-כך פעמיים את יצחק באותו מקום, בבאר לחי רואי.

בניגוד לאברהם אין הוא יושב לצד יישובים גדולים כמו חברון או באר שבע אלא במקום מבודד יותר, לצד דרך ראשית, שעוברות בה שיירות "וְהִנֵּה גְמַלִּים בָּאִים".

האם גם הוא מבקש לגמול חסדים עם עוברי האורח, כאברהם אביו?

לדעת יהודה קיל ויהודה אליצור (באטלס דעת מקרא) כבר בחיי אברהם, כמו שעלה מפרק כד, התפצל מחנהו של אברהם לשני חלקים – אברהם ישב סמוך לערים גדולות: חברון ובאר שבע, ויצחק היה עם המקנה הרב באזור דרך שור.

כפי שראינו לעיל, הימצאותו של מקנה רב, בסמוך למקומות יישוב גדולים, המשופעים באזורים חקלאיים סביבם, לוותה בבעיה של גזל, וזו כנראה אחת הסיבות לפיצול מחנהו של אברהם.

כפי הנראה, פיצול כזה היה קיים זמן מה גם בבית יעקב – יעקב ויוסף ישבו בחברון, בעוד שיתר בני יעקב היו עסוקים במרעה באזור שכם (בסיפור מכירת יוסף בפרק לז).

**להעמקה** - יש פרשנים הנותנים טעם נוסף, מעמיק יותר, לבדידותו של יצחק, מומלץ לעיין במאמרו של [יאיר ברקאי](http://www.biu.ac.il/jh/parasha/sarah/brk.html).

**מושגים**: דרך שור

יצחק מעתיק את מקומו לגרר ומשם לבאר שבע

מה גרם ליצחק להעתיק את מקומו מבאר לחי רואי?

פרק כו: **(א) וַיְהִי רָעָב בָּאָרֶץ מִלְּבַד הָרָעָב הָרִאשׁוֹן אֲשֶׁר הָיָה בִּימֵי אַבְרָהָם וַיֵּלֶךְ יִצְחָק אֶל אֲבִימֶלֶךְ מֶלֶךְ פְּלִשְׁתִּים גְּרָרָה:**

יצחק יכול היה לרדת מצרימה בעקבות הרעב הכבד, וללכת בדרכו של אברהם.

הוא מחליט קודם כל להעתיק את מקומו לגרר. גם גרר היא מקום בנגב, ובכל זאת הוא צפוני לבאר לחי רואי, יש שם יותר משקעים, והוא נמצא לצד נחל גרר, שלאורכו יש 70 מעינות נובעים, ויש תקווה למצוא שם מים ואוכל.

**להעמקה**: זיהויה של גרר המקראית

את גרר מזהים בתל גמה (ליד קיבוץ רעים) או בתל הרור (בין נתיבות לאופקים). שני זיהויים האלה יושבים בצידי שני הנחלים הגדולים של הנגב המערבי- נחל בשור ונחל גרר. נחלים אלה מחלחלים בשיטפונות ומזינים את התת-קרקע מתחת לגדותיהם. לאורך נחל הבשור, ונחל גרר יש כמאה בארות מתקופות שונות, והדבר ממחיש את מלחמת הבארות בספר בראשית.

ובכל זאת, גם שם עולה המחשבה לרדת מצרימה, וללכת בדרכו של אברהם.

**מה מנע את הירידה?**

(ב) וַיֵּרָא אֵלָיו ה' וַיֹּאמֶר אַל תֵּרֵד מִצְרָיְמָה שְׁכֹן בָּאָרֶץ אֲשֶׁר אֹמַר אֵלֶיךָ: (ג) גּוּר בָּאָרֶץ הַזֹּאת וְאֶהְיֶה עִמְּךָ וַאֲבָרְכֶךָּ כִּי לְךָ וּלְזַרְעֲךָ אֶתֵּן אֶת כָּל הָאֲרָצֹת הָאֵל וַהֲקִמֹתִי אֶת הַשְּׁבֻעָה אֲשֶׁר נִשְׁבַּעְתִּי לְאַבְרָהָם אָבִיךָ: (ד) וְהִרְבֵּיתִי אֶת זַרְעֲךָ כְּכוֹכְבֵי הַשָּׁמַיִם וְנָתַתִּי לְזַרְעֲךָ אֵת כָּל הָאֲרָצֹת הָאֵל וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ: (ה) עֵקֶב אֲשֶׁר שָׁמַע אַבְרָהָם בְּקֹלִי וַיִּשְׁמֹר מִשְׁמַרְתִּי מִצְוֹתַי חֻקּוֹתַי וְתוֹרֹתָי:

(ו) וַיֵּשֶׁב יִצְחָק בִּגְרָר:

יצחק מקבל את רשותו של אבימלך מלך גרר, ומחולל שינוי בדרכו:

(יב) וַיִּזְרַע יִצְחָק בָּאָרֶץ הַהִוא וַיִּמְצָא בַּשָּׁנָה הַהִוא מֵאָה שְׁעָרִים וַיְבָרֲכֵהוּ ה': (יג) וַיִּגְדַּל הָאִישׁ וַיֵּלֶךְ הָלוֹךְ וְגָדֵל עַד כִּי גָדַל מְאֹד: (יד) וַיְהִי לוֹ מִקְנֵה צֹאן וּמִקְנֵה בָקָר וַעֲבֻדָּה רַבָּה וַיְקַנְאוּ אֹתוֹ פְּלִשְׁתִּים:

* נשים לב, איזה שינוי עושה יצחק ומהי משמעותו?

יצחק מתחיל לעסוק בחקלאות, בנוסף לעבודתו כבעל מקנה, וברכת ה': "גּוּר בָּאָרֶץ הַזֹּאת וְאֶהְיֶה עִמְּךָ וַאֲבָרְכֶךָּ" יוצאת אל הפועל הן בעבודתו החקלאית והן במקנה.

קנאת הפלשתים בהצלחתו מחייבת אותו להעתיק את מקומו בשנית.

* לאן הוא העתיק את מגוריו?
* האם זה היה מספיק רחוק עבור הפלשתים?

(טו) וְכָל הַבְּאֵרֹת אֲשֶׁר חָפְרוּ עַבְדֵי אָבִיו בִּימֵי אַבְרָהָם אָבִיו סִתְּמוּם פְּלִשְׁתִּים וַיְמַלְאוּם עָפָר: (טז) וַיֹּאמֶר אֲבִימֶלֶךְ אֶל יִצְחָק לֵךְ מֵעִמָּנוּ כִּי עָצַמְתָּ מִמֶּנּוּ מְאֹד: (יז) וַיֵּלֶךְ מִשָּׁם יִצְחָק וַיִּחַן בְּנַחַל גְּרָר וַיֵּשֶׁב שָׁם: (יח) וַיָּשָׁב יִצְחָק וַיַּחְפֹּר אֶת בְּאֵרֹת הַמַּיִם אֲשֶׁר חָפְרוּ בִּימֵי אַבְרָהָם אָבִיו וַיְסַתְּמוּם פְּלִשְׁתִּים אַחֲרֵי מוֹת אַבְרָהָם וַיִּקְרָא לָהֶן שֵׁמוֹת כַּשֵּׁמֹת אֲשֶׁר קָרָא לָהֶן אָבִיו: (יט) וַיַּחְפְּרוּ עַבְדֵי יִצְחָק בַּנָּחַל וַיִּמְצְאוּ שָׁם בְּאֵר מַיִם חַיִּים: (כ) וַיָּרִיבוּ רֹעֵי גְרָר עִם רֹעֵי יִצְחָק לֵאמֹר לָנוּ הַמָּיִם וַיִּקְרָא שֵׁם הַבְּאֵר עֵשֶׂק כִּי הִתְעַשְּׂקוּ עִמּוֹ: (כא) וַיַּחְפְּרוּ בְּאֵר אַחֶרֶת וַיָּרִיבוּ גַּם עָלֶיהָ וַיִּקְרָא שְׁמָהּ שִׂטְנָה: (כב) וַיַּעְתֵּק מִשָּׁם וַיַּחְפֹּר בְּאֵר אַחֶרֶת וְלֹא רָבוּ עָלֶיהָ וַיִּקְרָא שְׁמָהּ רְחֹבוֹת וַיֹּאמֶר כִּי עַתָּה הִרְחִיב ה' לָנוּ וּפָרִינוּ בָאָרֶץ: (כג) וַיַּעַל מִשָּׁם בְּאֵר שָׁבַע:

הפסוקים מתארים לנו ריב על בארות.

לאורך נחל גרר יש כמאה בארות! מדובר באזור רווי מי תהום, והפלשתים דוחקים את יצחק לעזוב את תחומם עד לגבול המרחב שלהם בבאר שבע.

**מה אירע בבאר שבע?**

(כו) וַאֲבִימֶלֶךְ הָלַךְ אֵלָיו מִגְּרָר וַאֲחֻזַּת מֵרֵעֵהוּ וּפִיכֹל שַׂר צְבָאוֹ: (כז) וַיֹּאמֶר אֲלֵהֶם יִצְחָק מַדּוּעַ בָּאתֶם אֵלָי וְאַתֶּם שְׂנֵאתֶם אֹתִי וַתְּשַׁלְּחוּנִי מֵאִתְּכֶם: (כח) וַיֹּאמְרוּ רָאוֹ רָאִינוּ כִּי הָיָה ה' עִמָּךְ וַנֹּאמֶר תְּהִי נָא אָלָה בֵּינוֹתֵינוּ בֵּינֵינוּ וּבֵינֶךָ וְנִכְרְתָה בְרִית עִמָּךְ:... (לא) וַיַּשְׁכִּימוּ בַבֹּקֶר וַיִּשָּׁבְעוּ אִישׁ לְאָחִיו וַיְשַׁלְּחֵם יִצְחָק וַיֵּלְכוּ מֵאִתּוֹ בְּשָׁלוֹם: (לב) וַיְהִי בַּיּוֹם הַהוּא וַיָּבֹאוּ עַבְדֵי יִצְחָק וַיַּגִּדוּ לוֹ עַל אֹדוֹת הַבְּאֵר אֲשֶׁר חָפָרוּ וַיֹּאמְרוּ לוֹ מָצָאנוּ מָיִם: (לג) וַיִּקְרָא אֹתָהּ שִׁבְעָה עַל כֵּן שֵׁם הָעִיר בְּאֵר שֶׁבַע עַד הַיּוֹם הַזֶּה:

נשים לב, גם אברהם וגם יצחק התעמתו עם מלך גרר, ושניהם כרתו ברית עמו בבאר שבע, שהיא בשוליים המזרחיים של המרחב של "ארץ פלשתים" בימי האבות.

**להעמקה**: ניתן וכדאי להשוואת בין סיפורו של אברהם בגרר לסיפורו של יצחק בגרר

**האם מכאן ואילך התגורר יצחק בבאר שבע?**

נעיין בתיאור צאתו של יעקב אבינו מבית יצחק, בדרכו לחרן:

פרק כח: (י) וַיֵּצֵא יַעֲקֹב מִבְּאֵר שָׁבַע וַיֵּלֶךְ חָרָנָה:

22 שנה לאחר שיצא יעקב אבינו לחרן, הוא שב ונפגש עם יצחק אביו. היכן מתקיימת הפגישה?

נעיין בפרק לה:

(כז) וַיָּבֹא יַעֲקֹב אֶל יִצְחָק אָבִיו מַמְרֵא קִרְיַת הָאַרְבַּע הִוא חֶבְרוֹן אֲשֶׁר גָּר שָׁם אַבְרָהָם וְיִצְחָק:

לפי הפסוק הזה, בשלב מסוים העתיק יצחק את מקומו מבאר שבע לחברון.

**למורה**: לסיכום מקומות מסעותיו של יצחק מומלץ לבקש מהתלמידים לשרטט על מפה את מקומות מגוריו